khistorydata/jeongjo-sjw-relations huggingface dataset:
정조 15년 · 목
全羅道京試官李冕膺啓言湖南一路素稱人物府庫高敬命金千鎰之節義超掩千古金麟厚李恒奇大升安邦俊諸賢之道學師表百世莫非我列聖朝作成培養之效也近來則世或目之以虛僞居其土者亦以其言行之不能見信於世自處以遐土鄕人未嘗以名檢自勵殆若暴棄之歸此實可惜可慨者也臣意則自朝家若加扶植收拾之道則豈無從今蔚興之美以追前古輩出之盛乎敢達矣敎以予於湖南人才收用事嘗所耿耿同是名賢節義所出之鄕而朝廷之拂拭奬拔反後於他道道內人士之甘欲與草木同老特勢之使然此豈非朝廷之責乎然薦進然後可議於收拾近來鄕薦有其名而無其實未見有彈冠仕官者此尤莫曉一端以此所奏及筵敎令注書出擧條申飭銓曹及該道而式年當所薦剡今番則名碩家子孫之詩禮傳家者窮居讀書以飭躬見稱於鄕里者膂力身手頗有赳赳之稱者勿拘常格亦勿拘多少分秩狀聞事下諭于該道監司也
정조 15년 · 강
重推持平韓商新崔時淳
정조 15년 · 목
政院啓言宗廟望祭受香時宮闈令不爲陪進今日詣臺臺臣不卽請罪事體所在誠極未安持平韓商新崔時淳請從重推考允之
정조 15년 · 강
削承旨李勉競金履翼持平韓商新崔時淳正言張至顯職
정조 15년 · 목
敎曰飭禁何如則雖不言申驥顯本事若非驥顯之事其子豈可不應講而捧講之試官如是爲說乎原啓雖令還持去豈可以不言申驥顯本事爲禁令之外乎在院承旨一竝削職詣臺臺臣亦爲削職
정조 15년 · 강
以柳文養洪義榮爲承旨前望也
정조 15년 · 강
命承旨洪義榮伊川府使柳文養牛峴僉使除授當日辭朝
정조 15년 · 목
敎曰蔭官處義自別則僚官之午後除拜至門限無去來己萬萬駭然此雖由於違牌勿捧傳旨辭疏勿爲呼望之飭敎而然蔭承宣焉敢隨衆爲此乎若此則此後武承宣亦當牌不進乎承旨洪義榮伊川府使除授當日辭朝時任府使承旨現窠內擬文蔭雖異處分則豈可一爲一否乎向來史官疏越格頒布之首倡亦由於客氣送之朔野俾知喫若贖罪之意承旨柳文養牛峴僉使除授亦令當日辭朝還弊釐正前無得內移事分付銓曹時任僉使遞付京職承旨前望單子入之待下批與不爲仕進承旨牌招推移入直
정조 15년 · 강
遞承旨徐邁修尹㬦李義弼以洪秀輔李時秀李洪載李義鳳金方行爲承旨
정조 15년 · 목
敎曰在外及都承旨左承旨許遞又敎曰承旨前望單子入之
정조 15년 · 강
命京試官李冕膺書啓令道伯狀聞後稟處
정조 15년 · 목
全羅道京試官李冕膺書啓以爲還穀移轉依嶺南例集錢分給稅穀裝載船最遠邑先爲劃送敎以穀多邑移轉之弊書啓論列甚爲精詳苟欲便民何拘常式況他道已有移貿之例乎令道伯親執殫心方便裒益期於多寡相敵民生息肩事下諭于完伯擧行形止依嶺南關西近例使之狀聞船運事書啓亦然道伯旣經惠堂及舟橋之任必當稔知事勢參以載運弊瘼另定畵一之制論理狀聞後令廟堂稟處之意一體回諭
정조 15년 · 강
命咸陽郡災民諸般賦役分等停免
정조 15년 · 목
慶尙監司鄭大容以咸陽郡霜降雨雹各穀之結實者剝落未熟者枯白民事矜悶馳啓敎以朝家於咸陽之民曲費心力意有一分息肩之望矣今年該邑水災最於七十州而露結又最早雹過又最甚言念該邑民情豈或食息少弛乎欲蘇之餘失所如許想像光景如在目中若不別施終始之澤咸民能不曰朝廷擧措不承權輿乎賙蠲之典雖有判付指劃而該郡則勿用他邑之例然後予心可舒至於還穀卽渠輩嗣歲之糧不必議到而諸般公賦私役擧一郡拔例分等停免卿與守宰親執擧行欲觀營邑勤慢擧行後形止狀聞若此而流戶之還集不增於釐糴之前此道伯之罪也將以何顏還朝卿其體予敷心之諭殫誠努力於咸民未蘇者夬蘇未還者卽還有安堵樂生之效則庶可謂遂初意信初令不欺咸邑之民此意知悉事回諭于嶺伯
정조 15년 · 목
都總府以都總管金尙集以刑曹判書本曹坐起晝仕出去而逐日煩稟未安啓敎以兼帶總管許遞
정조 15년 · 강
許施嶺伯軍布代納之請
정조 15년 · 목
備邊司啓言慶尙監司狀啓稟處事命下矣取見狀本則盛陳綿田判歉之狀各軍門衙門納布純錢代捧訓局保布一體變通爲辭矣道臣陳請旣出於行部目擊之餘則不可無參量之道訓局保布許以錢木參半各樣身貢布請許純錢備納允之敎以軍兵衣資亦不可不念兵曹兩營軍布則如可備納之邑令道伯分數代納事分付也
정조 15년 · 강
判下兵曹辛行時隨駕軍兵及留都磨鍊草記
정조 15년 · 목
因該曹草記敎以先後廂馬步軍哨數依丙辰年思陵幸行例爲之禁軍三番隨駕也○又因草記敎以今番則出宮當以弘化門作路留都營結陣於弘化門外留都大臣則只於出還宮迎送於弘化門外通衢事知悉守總兩營留陣以總戎廳爲之事分付也
정조 15년 · 목
戶曹啓言梁山北面土地移屬宜嬪宮至於尾魚坪邑牒道啓俱以民弊爲言其在益下之政恐難擧論折受一款請今姑置之敎以當初已料其爲民弊有措語判付亦有狀聞之命則該倅之報該曹爲日已久而道伯何去而今始狀聞乎朝家則因報該曹之公文已有判下道伯事豈成說朝令之下稽忽之責不可無飭該道伯從重推考仍令道伯分付該倅俾卽依前爲之事行會
정조 15년 · 강
吏曹判書金文淳陳疏自引辭職賜批
정조 15년 · 목
疏略曰惠堂之因事罷免從後還差卽指有才無故者之乍去旋來不嫌頻複之謂也今臣尺寸無長吏事昧昧理財賦恤經費尙矣無論謹筦鑰察簿書亦無堪當之望則一之誤矣其可再乎以向來所遭言之卽本廳設置以來所未有之事也人微望乏見輕於大臣猶屬臣自己分上而近二百年流來之格例一朝乖却誠不可以細故言其尙可以郞宮之盡出事端之稍息包羞忍耻復察惠局之事務乎伏乞察臣才之不稱職諒臣情之難抗顏惠局兼任亟賜鐫改焉批以格例在於數十年二百年云云過矣卿其勿辭行公
정조 15년 · 목
因政院來二十一日輪對日次啓稟有是命
정조 15년 · 강
遞校理金熙采申獻朝副校理姜忱金熙朝修撰韓光植李晴以尹光普爲校理金熙朝爲修撰
정조 15년 · 목
敎曰玉堂違牌及未肅拜人許遞今日政差出又敎曰玉堂前望單子入之
정조 15년 · 목
以李亨元爲大司諫洪秉臣宋俊載爲持平韓興裕爲正言申獻朝爲校理朴奎淳爲副校理李晴爲修撰李祖承爲禮曹參判
정조 15년 · 강
命忠淸都事韓用鐸湖沿定配舒川郡守洪健祚庇仁縣監金聖準連原察訪李斌削職
정조 15년 · 목
忠淸監司朴宗岳以都事韓用鐸爲先罷黜罪狀令攸司稟處馳啓敎以卿之狀啓誠爲得體都事之不可以生疏言帶入外邑之奸吏於場內已萬萬不緊目見儒生之私施酷刑耳聞厥吏之叱辱都事而爲都事者厥儒厥吏不以法處之辱命之外貽羞莫甚當該都事何必罷拿施以湖沿徒一年定配之典禁亂官地方官一幷削職地方官則査出該儒送于巡營然後使之交代參試官如非上試之所見擯寧有有口有見而不言不禁之理乎令該府拿問嚴査重勘奸吏及私施法外刑之該儒令道臣各別嚴刑照法痛懲後啓聞事回諭又敎曰此時守令不可一刻曠官湖西試所禁亂官使之斯速指名報來口傳差代參試官罪名拿問後當分輕重而以此以彼仍置非可論與地方官削職之代竝卽口傳差出事分付該曹
정조 15년 · 강
以呂萬永爲舒川郡守白東修爲庇仁縣監口傳也
정조 15년 · 강
命新峴稍廣處更定晝停所
정조 15년 · 목
敎曰今聞書停處所舊則不踰新峴迤入元陵火巢踰新峴今番幸行時晝停所亦當於兩處中爲之而雖曰外火巢旣云不可不略除樹木則莫重火巢近處決不可爲一時晝停犯手於一枝一杪卽令畿伯知悉過新峴稍廣處從便更定晝停所後狀聞事分付若此則事知兼司僕及掖隸騎郞等摘奸之行有其名而已徒爲弊端竝除之事分付畿伯再明日除朝辭簡騶率出去定處所後仍令當日還營論理狀聞事分付橋梁若或張火差使員當嚴處一體分付
정조 15년 · 강
遞大司憲申應顯大司諫李亨元執義尹行履持平洪秉臣宋俊載正言韓興裕
정조 15년 · 목
敎曰近來臺諫若出肅則以尹永僖事之語默看作推諉之資出場無期所見寒心日前不得不略費辭敎於是乎一二臺臣不得不承牌忽又徑還私次又不得不屢下飭敎之後不得不詣臺而旣詣臺之後較量於語默之利害語乃免謗故不得不捨默取語今則更勿具書更勿傳啓在臺臣可謂都無事恪勤供職正當其時而銓曹亦必以在外有情勢人苟充極爲駭然兩司在外及呈故未肅拜人竝許遞此望筒勿施以在京無故人差出待下批牌招此後逐日詣臺申復舊例大抵臺諫請牌之規諸臺俱不備員然後始爲之者古例卽然而近來逐日請牌原啓亦不賜批之故政院請牌之啓堆積於公事案上事之無義莫甚於此亦自今日嚴飭兩司俾無得無端呈病雖齋日亦無敢無端在家如是申飭之後該房之一有不察諸臺之一或稱頉當隨現重勘此後新除臺諫又或苟充當該銓堂當施外補之典亦以此意嚴飭
정조 15년 · 강
有政吏曹判書金文淳追
정조 15년 · 목
以成德雨爲校理洪檢爲同義禁趙宗鉉爲大司憲權以綱爲大司諫林道浩爲執義朴瑞源李泰賢爲掌令崔重奎李敬心爲持平李庚運爲獻納尹在明爲正言領府事李福源單付
정조 15년 · 강
命留都大臣以領敦寧爲之領府事同爲留都
정조 15년 · 강
遞大司諫權以綱掌令李泰賢
정조 15년 · 목
敎曰在外臺諫許遞前望單子入之
정조 15년 · 강
掌令成德雨避嫌乞遞許之
정조 15년 · 목
德雨於本府曾經亞憲也
정조 15년 · 강
兩司聯疏請承宣譴削之典賜批大司憲趙宗鉉執義林道浩掌令朴瑞源持平韓永達崔重圭獻納李庚運正言尹在明朴崙尋
정조 15년 · 목
聯疏略曰前啓之外且有所論列矣承宣循例受去之後招致下吏還給己傳之啓此等擧措前所未聞臺啓事體係是莫重則職在惟允任自掩置論其罪狀不特妄錯當該承宣施以譴削之典斷不可已臣等有不可一日冒據伏乞亟命鐫改焉批以今此臺臣之疏萬萬放恣是豈敢若此之事乎臺啓之還給雖曰罕有之擧原啓果成說乎以不成也故行此罕有之擧大扺近日之多費辭敎非爲申驥顯父子則況疏蹤之尹永僖乎所以費辭敎者正有所以然驥顯姓名之近不提及者都出於靜鎭之意靜鎭云者亦非疲於蹲踏爲此漫漶之政令也攻驥顯者輒藉所重則向者傳敎之一番明白敷示斯其足矣厥後仍又嚴飭廷臣更勿發口則驥顯之子㠎之觀科未知爲大不可矣設有峻攻驥顯者欲禁㠎之應擧亦豈必竝論捧講之試官乎輕輕論斥猶過矣且況加之以護逆之名請之以嚴鞫之律豈有如許擧措乎擧措自有本末訟理亦分隨從驥顯自在而永僖先被驥顯所不被之律名朝家之設禁嚴責烏可已乎設令永僖眞有護逆之跡無情則一也越栍者旣冒厥目則受單之徐有聞講確之沈象奎焉逭知情不告之律乎若發永僖之啓則當竝與有聞象奎論列卽當然之事也有聞等終不下手獨於永僖若是者近日臺臣事尤爲無狀今日國體王綱雖曰掃地此一款若不規正而一任諸臺之所爲則其可曰有國體有紀綱乎臺諫亦有臣分則聞近日之嚴敎焉敢以還給還持去等說作爲處義登諸章疏乎初欲投之嶺南更思之亦近於如何此臺臣朝著淸明間決無遞免之理原疏爲先還給捧納承旨在院承旨一幷遞差此後無論上疏啓辭屬於尹永僖之事依申驥顯例設禁事分付三司及各門守門將
정조 15년 · 강
命禮曹參判李祖承嚴囚西間
정조 15년 · 목
政院啓言禮曹參判李祖承過三日不爲出肅請推考仍卽牌招敎以焉敢過三日請牌乎此輩所爲令人看來不覺嘔逆不知事理者能知義理不知義理者能知君父乎洪明浩爲其子越例冒嫌之罪何關於渠輩而前有柳文養之陳疏後有李祖承之請牌必欲與之同去就如許貌樣適足爲貽羞朝廷本職爲先改差嚴囚西間事分付該府
정조 15년 · 강
命全羅都事申獻朝別單令廟堂稟處
정조 15년 · 목
因全羅都事申獻朝民弊條例別單敎以竝令廟堂草記稟處前此申飭不啻屢次今番亦欲提敎而未果公賦正稅猶軫民弊別給田災況宮房庄土營門屯田乎京去宮差或屯監輩不識今番飭令若或依前總討索致有濫徵白徵之弊宮差屯監等一依年前所下傳敎直自巡營以所定法令嚴繩如是下敎之後有一毫未盡察飭爲弊於小民而現發於繡衣或宣傳官摘奸之行道伯亦難免其責令廟堂嚴飭諸道方伯俾小民得蒙一視之惠各宮房軍門亦爲分付
정조 15년 · 강
命北路戍卒檽衣次木綿今日內嚴飭發送
정조 15년 · 목
備邊司啓言北路戍卒檽衣次去核木綿必於九月望間發送然後可無後時之歎見今惠廳堂上謂以引義終不出仕過時已久爲弊甚多宣惠堂上金文淳請從重推考允之敎以大臣草記之故雖賜批焉有如許紀綱乎西北邊戍檽衣事年來申飭何如況各邑文書積滯之弊日前筵敎又何如則金文淳果何人飭令之下乃如是乎今日內使之擧行萬一遲滯當各別嚴處分以此嚴飭也
정조 15년 · 강
承旨李洪載李敏采聯疏經出賜批許遞
정조 15년 · 목
聯疏略曰公議尙激於臺閣新啓又發於兩司臣等共憤之情豈後於人而第其措語乃與還持去之啓無少異同係是日昨申禁之後也臣等怵畏義分不爲捧入之計忝叨惟允之地旣不能積誠仰籲得以收還禁令喉舌之責臣實自壞其何可一刻晏然乎玆敢陳章忙出禁扄伏乞亟削臣等之職批以本職許遞○敎曰原疏雖未賜批旣遭譴削之斥一番伸暴在所不已徑出諸承旨許遞與未差之代前望單子入之
정조 15년 · 강
遞承旨洪秀輔
정조 15년 · 목
敎曰都承旨許遞
정조 15년 · 강
以徐邁修徐龍輔李義鳳洪仁浩李東顯林濟遠爲承旨前望也
정조 15년 · 강
副司直愼基慶疏陳時弊賜批
정조 15년 · 목
疏略曰今年穡事總論之可謂災年也救荒之策莫過於節用而目下最緊急者禁酒也糜財銷穀無甚於此嚴立科條以開生民裕食之本焉今年水患挽近所罕俵災之際實惠未可究災不內分則白地橫徵之弊亦莫可遏臣意則擇守令爲第一急務給內分爲莫大民惠水原新邑原居人則無地可穡只恃官府之廩餼新接者百物艱乏初無生理之可言至若儒士初不遠慮勇往樂赴今幾百餘戶矣新寓之初稱貸無路食乏幷日其他奴婢之來屬工匠之移居亦豈無難支之類乎臣意則本府田稅量宜留置抄出尤甚者依京中發賣例外方抄飢法以爲納廉價受厚糧則實爲救急一策科擧之弊指不勝屈校院之爭令人代羞此無他不講小學之致也幼學壯行俱在是書臣意則內而四學外而列邑各別勸課俾嚴黜陟則鄕有善俗世多良才矣一自龍蛇之變設置訓局蓋出於臥薪嘗膽之意而最可悶者凡於試才沒技者則輒有賜第之例第一失其料或有抱紅牌而涕泣者在國家則徒失軍丁使才藝之精熟者永除軍帖豈非公私俱失耶下詢廟堂超等者代以厚賞勿許賜第焉守總兩營屯田在在有之猾校健卒散而之四惟以多歛爲能事至若屯牙兵之役實有偏苦之端米納之際厥數倍入侵漁百端兩營之害胡至此極嚴飭本官使之擔當上納校卒切勿差送以除民弊焉永豐舊縣在安邊一隅周以高山中開大野數千戶居民極其富盛實是天開別區自作一縣者也官府絕遠有冤者莫訴官吏之來往者作一官長侵虐狼藉使殘民莫保多至流散惟下詢善處焉古之密城在於尙州醴泉之間而朝令邊報之絡繹往來者莫不由經此路正是四達之通衢一道之要衝也民人之納稅風餐露宿乘險涉危民生困苦至此而極矣密城復邑之願萬民如一口而民情如此則縱有難便之端豈可遲疑未決使衆民愁歎而無生生之樂乎令廟堂講究便宜之道焉雜技之害足令人喪性而投牋爲尤甚大抵此技易惑而難止者也搢紳子弟閭巷匹庶一朝陷溺迷不知返勢竭力窮則他人財貨公家錢穀容易偸竊薄技誤人之害一至此哉伏願嚴禁隨現照律焉廢四郡數百里幅圓耕於野足以裕穀採於山足以阜財地多美材生死足賴肅廟朝二鎭復設旋罷必有其故而未得其詳只自慨惜未知或慮野人之作梗抑爲荒遠而無用耶伏願依肅廟故事先設二郡焉堤堰儲水莫如水車之爲至要若使此制一行野無無水之畓土無不收之處旱不爲災農必歲登豈非利民裕財之本耶伏願訪採深知其制者極意講究焉批以糜財銷穀莫甚於酒事卿言果好禁其太過卽有司存焉災結事無論內外分旣皆付之於方伯今何別有知委然而白懲橫歛罪在於守宰令道伯申加嚴明察飭水原新治儒戶匠戶奴婢等新接之類依發賣例周給事十年之復更劃助業之財此後接濟在該府使周章料度之如何至於儒戶之添增徒致紛竸無益莫甚所謂新接者非奪入民戶則蹔欲寄寓如是而豈有實效於榔比乎令廟堂申飭該府儒戶之來接太不誠實者切勿許錄於修啓成册守總兩營事非猝乍間廟堂稟處之事屯稅之弊才有別下飭敎矣各道還穀之多寡不均事豈待卿言而知之節目下爲民救弊之指先屈者然於裒益之政姑未見一新而有刮目之效更欲十分留意矣雜技中投牋事士夫亦皆陷污云者一言而蔽之曰羞耻事家各有父兄而厥父兄視之不禁寧不爲世道寒心處乎京外小學講申飭事沒技軍兵賜第代厚賞事嶺南之密城北道之永豐復設事廢四郡中先設二郡事水車事竝付之廟堂可以申飭者申飭可以稟處者稟處卿以耆耋之人自經一番筵對之後頻陳無隱之言其誠可嘉其心可愛卽令該道優給食物此後如有可聞之說須如前勿怠也
정조 15년 · 강
命二十二日誕日陳賀權停
정조 15년 · 목
因禮曹啓稟有是命
정조 15년 · 강
推黃海都事柳星漢
정조 15년 · 목
右副承旨李東顯啓言黃海都事柳星漢年分事目判付有旨祗受狀啓到院而旣有誤字且違格例奏御文字如是不審極爲未安請推考從之
정조 15년 · 강
命日下生雉從願代捧
정조 15년 · 목
因司饔院各殿宮日下生雉復舊封進事草記敎以如難如數封進則參半或分數間從願代捧事分付令政院畿營一體分付也
정조 15년 · 강
以李致中爲判尹前望也
정조 15년 · 강
有政吏曹判書金文淳參判朴祐源參議沈煥之追
정조 15년 · 목
以韓興裕爲掌令韓光植爲副修撰李坤爲禮曹判書洪秀輔爲禮曹參判
정조 15년 · 강
遞禮曹判書李坤以洪檍代之
정조 15년 · 목
敎曰禮判兼帶內局之任禮曹本職許遞前望單子入之待下批牌招察任
정조 15년 · 강
命慶尙都事金啓洛書啓令廟堂稟處
정조 15년 · 목
因啓洛書啓敎以尙州還弊之前倅之曰以無乎者殊未曉其意觀於書啓民情之切若可知無論限二萬三萬令道伯與邑倅商確許令作錢卽令擧行更勿遲滯而萬一有虛殼之不合發賣者麤荒之難責詳定原價者亦令分秩從實狀聞居昌事虛殼穀之分三分改色條所捧僅爲一分則與其今秋明秋畢捧莫如以價分捧之似便易而本邑穀總之較戶相敵未可料度亦令道伯採探民願指一卽爲狀聞而事情莫如書啓所論之便好則一依都事言施行只以形止狀聞事分付晉州事除却本府還一夫所受猶過五十餘包若合計則不知爲幾許糶糴所以爲嗣歲之糧而爲弊至此言念民事寧不矜惻令廟堂別究矯弊之策卽爲草記稟處
정조 15년 · 강
備局以慶尙都事金啓洛書啓覆啓
정조 15년 · 목
備邊司啓言慶尙都事金啓洛書啓稟處事命下矣餉還痼瘼臣亦聞之矣但軍餉名色變通無路汔玆因循營穀以軍餉爲名旣不可使之作錢隣邑皆不願受則又不可使之移轉無已則二留一分庶可一半分有益於民雖或於本營有所掣礙之政不遑恤他依書啓施行之意請分付允之
정조 15년 · 강
判下錦伯全州居金啓孫兄弟文案狀啓
정조 15년 · 목
忠淸監司朴宗岳以全州居金啓孫兄弟剌殺金水里捧文案馳啓敎以觀此金啓孫兄弟等文案其孝絕可感其情絕可惻其心絕可悲其誠絕可憐其意絕可奬有一於此在法當恕兄弟二人兼有五者之卓行而朝家若等閒看過而循例傍引於擅殺讎人杖六十及究覈前擅殺讎人減死定配等律文其可曰導俗敦風之政乎大抵目擊光景當下挺身而不顧一身之死生必報乃己者往往或有之啓孫等造利刃各藏懷中積費許多歲月積費許多商量迨其讎人酌處出獄之時近在則近守遠去則遠隨畢竟兄弟幷手復讎而先刳者兄次剌者弟也讎人旣殺兄弟又騈首自現於官府以請其按法就死古人所謂慷慨殺身易從容就死難者非啓孫兄弟之謂乎事蹟雖載之二倫行實未知有汰哉之嫌分付錦伯處啓孫等卽爲放送招致營下謄給判付仍爲交付於原籍官全州牧亦令道伯觀渠地處別加收錄以湖南之文明必有人才之積薪京試官之還朝也詢及本道人才至有出擧條下諭之擧未數日又見此啓孫等文案啓孫亦非人才乎尙記昨年申汝倜事文案及銀愛事文案伊時別加稱奬渠輩亦無非人才推此尤可知搜訪之不容緩意在導俗敦風宜卽廣示道內仍令本曹校擧此案及判付下送于完伯須卽宣布事分付
정조 15년 · 강
命李祖承放宋東胤保放
정조 15년 · 강
配韓用鐸于庇仁縣
정조 15년 · 목
義禁府啓言忠淸都事韓用鐸湖沿定配事命下矣庇仁縣靑化驛定配所請押送允之
정조 15년 · 강
召見承旨閣臣于暎花堂左承旨徐龍輔原任直提學金憙檢校直提學朴祐源原任直閣徐鼎修檢校直閣鄭東浚李晩秀直閣徐榮輔
정조 15년 · 목
予曰已爲奉審乎東浚曰奉審矣予曰見樣皆已出之乎龍輔曰樻子及內外褁袱絡纓陞降龍一一出見樣一本出給戶曹郞廳一本給別看役矣予曰今此御眞圖寫之不設都監者一則出於軫念經費之意也一則出於不欲張大之意也諸凡應入物種幷當自內措備只玉軸一種以度支所在者用之餘則一幷勿責於度支自始役至訖役日工匠料布依都監例磨鍊上下彩色則不必令貢人進排自度支直爲磨鍊出給畵師以爲貿用之地而始役及上綃日子以今月念後來月旬前推擇以入其外應行節目取考先朝御眞圖寫各年儀軌草記以稟監董閣臣參考辛丑已例時原任閣臣中長望受點也
정조 15년 · 강
命御眞圖寫以今月念後來月旬前推擇
정조 15년 · 목
奎章閣啓言御眞圖寫間十年擧行曾有定式而或設都監或自尙方擧行何以爲之日子亦以何間推擇敎以以今月念後來月旬前推擇而設都監一款張大今番置之諸具皆當內下監董則閣臣中受點而只以尙方提調戶曹該房郞廳眼同擧行事分付也
정조 15년 · 강
命慶尙左道京試官徐榮輔書啓令廟堂稟處
정조 15년 · 목
因榮輔民弊條列書啓敎以豐基卽景慕宮胎封邑也所重何如雖無民弊宜有拔例撫摩之政觀此書啓邑民切若之瘼若此此豈一刻任置處乎當初單代之犯禁何辜于今民而年前所謂變通反增弊瘼旣聞之後何可較計未還作田米單代租幷以祖名色入錄仍以時捧穀依詳定價發賣事及己還作未發賣田米餘數亦卽發賣事竝依書啓施行令道伯嚴飭令地方官親執擧行俾實惠下究順興事還弊民瘼旣如彼倍簁於豐基且況昨年隣邑裒益之政咸陽曠蕩之擧順邑之民寧或未聞知特以單代積弊之朝家所不知營邑不能上聞以致獨漏民之蚩蚩必曰朝廷何爲有此不均之政云而向隅竊歎勢所必然何聞之晩也捄民倒懸多寡不須論順興單代穀亦依豐基例以見在穀厘正穀簿仍以時捧穀依詳定價發賣而當賣石數夥然如難一時作錢先從已分條發賣明年則以單代分給仍令作錢自今較戶量穀相當留置事令廟堂郞爲分付擧行形止仍令消詳狀聞而嚴飭地方官洞諭民人使順民快免塗炭之苦事一體措辭行會兩邑厘弊後添耗若前則其弊當自如此則令左相知悉竝與發賣錢區處事草記而兩邑盡分條厘弊事榮川位太七八倍甲徵事忠州兩面火田降續事忠州營納船弊事竝令京試官持書啓往言于大臣仍以耳目所聞見詳傳於大臣令廟堂參量論理草記稟處
정조 15년 · 강
命幸行時書停所以新峴右邊曠處爲之
정조 15년 · 목
京畿監司徐鼎修以書停所形便論列馳啓敎以新峴作路之不載於謄錄特適然至於戛過火巢開除樹木萬萬不可矣今番晝停所依丙辰年例以新峴右邊通曠處爲之若此則由新峴頗迃回云而迃回之弊小戛過之嫌大如是定式實合便宜以此分付植炬則只出宮晝停所爲之事分付
정조 15년 · 강
備局以全羅都事申獻朝書啓覆啓
정조 15년 · 목
備邊司啓言全羅都事申獻朝書啓稟處事有命矣邑弊民瘼其條有八其一軍政之弊也弊源之專由於班戶校院官軍官諸道皆然至於契坊村之初不簽丁實他道之所不聞者其所矯捄之方惟在道臣守宰一番釐革之如何非有別般奇策班戶則査其眞僞而汰定之校院則從其實數而減削之軍官則首校者之子使之免役哨官將官只許自己免役契坊則不得不使役處則只許烟役除減如是則軍丁似或有裕申飭道臣量宜擧行使之一分有益於窮民恐不可已其二還穀移轉之弊也此則因本道京試官書啓已命集錢區處今不必更論其三長城府年還作租之請也年還之多本爲民弊分付道臣量宜作租之詳細啓聞後許施恐合事宜其四全州府糧餉屯減稅事也陳地徵稅果如書啓則豈可以軍需之故而不爲恤民乎令道臣申飭本官踏驗報來後更爲決處恐未晩其五萬頃軍總太多之弊也上項旣有陳列不必別有指揮其六吏額數汰減事也大邑吏額之或三百或二百實係蠹邑後民之政依通編定式實爲得宜分付道臣酌量處之恐似無妨其七泰仁咸平之巡營紙本錢隣族侵徵事也此自本營創開之事則爲念民弊査出蕩減惟係道臣處置之適宜與否以此申飭其八被災邑各宮房營門京來差人白徵之弊也日前別下飭敎嚴截道臣亦豈不各別廉察而痛絕乎請竝以此意另加知悉於該道臣允之
정조 15년 · 강
命御眞圖寫日以今二十八日擧行
정조 15년 · 목
奎章閣啓言御眞圖寫吉日令日官推擇則今九月二十八日午時爲吉云以此日時擧行而上綃及標題書寫吉日請待草本完就次第推擇允之
정조 15년 · 강
命御眞圖寫監董堂郞依都監例擧行
정조 15년 · 목
奎章閣啓言御眞圖寫事體至重以監董閣臣及尙方提調戶曹該房郞廳依堂郞例分排恐合重其事之道總察則臣濟恭爲之提學吳載純尙衣提調鄭昌順徐浩修依堂上例擧行直閣徐榮輔依都廳例擧行戶曹正郞鄭華淳依郞廳例請擧行允之又啓言圖寫時畵員以前司果李命基主管掌苑別提金弘道請同參擧行允之又啓言圖寫時別看役以藍浦縣監丁遇泰前五衛將姜世重請使之擧行允之
정조 15년 · 강
命御眞圖寫日記令政院考出
정조 15년 · 목
奎章閣啓言御眞圖寫事體至重當博考已行之例以爲擧行而肅廟朝癸巳先朝癸巳御眞圖寫儀軌已自禮曹持來先朝癸丑癸亥甲子癸酉丁酉癸未各年則俱無儀軌其時日記令政院考出請參考擧行允之
정조 15년 · 강
命御眞圖寫處所以書香閣爲之
정조 15년 · 목
因奎章閣啓稟有是命
정조 15년 · 강
命畿邑添還令廟堂區劃
정조 15년 · 목
京畿監司徐鼎修以道內各邑設還取耗以資園幸需用事馳啓敎以再昨年欲別爲區劃而未果者貿穀取耗或慮有弊矣近聞畿內各邑還穀多有不足至請加貿則因此添還事甚便宜況比諸經費之尾閭其爲省弊不啻數十分之一令廟堂區劃經費外錢物仍以草記稟處事出擧條也
정조 15년 · 강
命湖西兩邑民弊令廟堂商確稟處
정조 15년 · 목
同副承旨李義鳳啓言臣於今番掌試之行伏承災民慰諭之命以有旨辭意慰諭則莫不垂涕含恩攅祝德意荷擔者擧有安集之意所過之處在在遮馬呼訴一則還上停捧一則身布純錢一則免稅停退也湖西四郡偏被水災而永春淸風田穀失稔成實無望至於木花已判大無若不純錢代捧則恐無安堵之勢還上則已有區別之諭而至於兩邑若無拔例之政則非但還穀無可捧幷與民人而有散而之患令廟堂商確稟處淸風之宮房火田免稅亦令退捧恐合事宜矣敎以卽令廟堂草記稟處也
정조 15년 · 강
命封進人蔘捄弊之方令廟堂從長稟處
정조 15년 · 목
右承旨林濟遠啓言臣待罪嶺邑以本道封進人蔘事有區區所懷矣御藥封進十數年來多是家蔘而每每見退於內局自巡營徵出本價於各邑使審藥輩貿儲京局以納者又成謬例而土貢事體不得不以本色封進故凡在外邑旣以本色送納于營門旋以本價輸送于京中如是之際看品蔘無以卽退輸送之價更無出處或不無加徵民間之事大抵本價過厚貿納爲利故營封則勿論好否全數見退京貿則不計優劣無弊進獻莫重御供爲醫官輩年利之資畢竟等是京貿而爲南民徒受其病向來梁山郡守南鶴聞之疏京作貢捄弊之方竟未施行臣意則毌論醫官與凡民必以富實者定出貢人而道臣知委各邑前期送價于貢人處以爲廣貿自內局區別山家各別擇捧則爲貢人者預先求貿比諸審藥輩臨時求得得失大懸矣苟如此則可以有益於御藥無弊於民力矣敎以令廟堂問于爾及曾經道伯從長稟處也
정조 15년 · 강
許副藥院都提調蔡濟恭
정조 15년 · 목
敎曰幸行時百官押班大臣不可不隨駕左相兼帶內局之任姑爲許副其代政官牌招以在京無故大臣擬入
정조 15년 · 강
命長連縣監金漢老改差前郡守金龍柱復職調用
정조 15년 · 목
敎曰向有起居參班後下送之命而聞有實病長連縣監金漢老改差今日政差代而慈殿承候出入本家人近無從官之人前郡守金龍柱今日政復職調用
정조 15년 · 강
有政吏曹判書金文淳參判朴祐源參議沈煥之進
정조 15년 · 목
以申獻朝爲修撰李晴爲副修撰洪樂性爲內局都提調韓光會爲分內醫提調沈銖爲長連縣監
정조 15년 · 강
命平安兵使李漢豊推考原狀啓還下送
정조 15년 · 목
平安兵使李漢豊以西林等五鎭還弊及平南前萬戶任益昌等罪狀馳啓敎以關西各鎭還弊雖曰在在皆然豈若平南過三十七年之虛簿乎今旣登聞之後豈可改色於今民乎然以虛穀歸之於乙亥決知其不然近四十年之穀品豈不爲塵土況乙亥穡事獨於江西江界不至爲歉伊時鎭將以特敎差遣釐弊則渠輩所謂始自乙亥尤不成設令兵使嚴飭該倅塵土腐杇之穀蕩減新舊鎭將論罪勿論馬馬海不過太數石虛留之不知年條者亦爲蕩減鎭將罪狀勿論夞怪大吉號里穀物收殺與徵捧一款付之江界倅從所見論列與此外各鎭摘奸形止使卽具意見直狀啓事回諭至於西林事昨年雖是荐歉之餘近來申飭何如則奸弊出於渠等掩置亦在渠手該僉使所爲極爲無據卿其嚴棍使渠一一釐正報來後狀聞此狀啓大體徒謄前例板捧穀之難易起弊之久近初不別白論列致煩辭敎烏在其前此辛勤飭諭之意乎卿則推考原狀啓還下送此意知悉事一體回諭本道鎭弊必欲釐正先從地方諸鎭次及他地方屬鎭道倅與鎭將眼同反閱以聞之意行會已久江界倅尙無擧行之皀白殊甚訝惑如己整頓俾卽從所見直狀聞事下諭于江界府使
정조 15년 · 강
領府事李福源箚陳病狀乞收留都及內閣守宮之命賜批
정조 15년 · 목
批以愼節貢慮留都及內閣守宮事依箚請許施卿其安心調理仍命遣史官傳諭
정조 15년 · 강
兵曹判書吳載純疏陳病狀乞遞本兵及監董之任賜批
정조 15년 · 목
批以向欲展謁於永陵而坡牧適新除有言端卿之辭懇亦不固拒矣今則不過當日往來之地卿雖衰足可强力勿辭行公本職劇務繪事監董果不無相妨此則臨時當令改付標受點矣
정조 15년 · 강
命錦平尉海平府院君礪良府院君驪興府夫人墓遣承旨致祭寧陽尉敬惠公主墓還宮後致祭班城尉墓遣禮官致祭
정조 15년 · 목
敎曰丙辰思陵展謁時以錦平尉墳山之在陵所洞口特命致祭今番亦爲致祭遣承旨爲之還宮駕過之時設行事分付祭文當製下以此分付又敎曰先朝丙辰展謁思陵今近六十年之後又謁是陵記舊感昔之擧敢不追述先朝己施之故事乎海平府院君鄭眉壽五世十一墓在本陵局內云海平致祭當行於望祭之處而致祭異於私祭莊陵猶擧配食之典況海平之於本陵校功爲何如乎海平墓遣承旨致祭祭文製下陵所行祭時一體奠酌如莊陵配食之例礪良府院君驪興府夫人卽莊陵國舅內外也以國舅山地之未尋肅廟朝特命就府夫人墓設壇與國舅同爲行祭而其後府夫人之墓又失傳至今年更尋云事若不偶安知不於稍久後失傳乎國舅內外致祭今番亦爲設行遣承旨爲之而仍令畿伯竪短表於墓傍又聞塋域崩頹撨牧指點亦令地方官修治給守冢二戶海平墓旣命致祭事當幷行於寧陽尉敬惠公主而寧陽之墓失傳公主之山地在高陽云亦於還宮後遣承旨致祭寧陽尉子孫勝冠者近百人云明日本陵行祭時在職及前銜令該曹付軍職使之參班事分付追聞班城尉姜子順卽文宗朝儀賓而墓在洞口云遣禮官一體致祭事分付
정조 15년 · 강
重推承旨洪仁浩注書李海淸
정조 15년 · 목
敎曰金達淳陞付廳任事下敎已久今聞尙不擧行此必錯認而然當該入侍承旨實注書從重推考
정조 15년 · 강
命隨駕耆耇諸臣毛具從便爲之
정조 15년 · 목
敎曰風寒若此隨駕大臣卿宰中耆耇諸臣曉夜則毛具從便爲之事分付政府
정조 15년 · 강
命江原都事尹致性條列書啓令廟堂稟處
정조 15년 · 목
因致性條列書啓敎以嶺西諸邑本來土瘠民貧況値綿歉砲保何以本色辦納乎特以純錢代納楊口分院納白土之弊聞之熟矣嚴飭道臣卽爲從長矯弊論理狀聞大扺切可矜者東民之偏疲切可惡者分院之肆虐雖於己矯弊之後若有一毫如前侵漁之弊令東伯具由狀聞分院燔造不過爲廚院進供之需而近來則所謂甲器也畵器也許多名色無非昔無而今有亦無一鉢一楪之用於進供者則如是爲弊無義莫甚自今白土進排往復廚院査實減定萬一又復如前當該監燔官卽其楊口地方定配令廟堂嚴飭不但白土之弊爲然木物之執捉亦然一體嚴飭仍令畿伯知委廣尹分院之作弊査探這卽報來狀聞而奇巧製樣之冒法潛造與否亦令畿伯別遣營校摘奸如有執捉一幷屬公後狀聞洪川耳年事何必關問從民願換作通川雇馬錢事聞甚可矜嶺東之民於癸甲以後閱一滄桑朝家之軫念果何如乎所已施之於杆城者不施於通川其可曰一視乎通川如此他郡亦安知不然癸甲以前民總比之近來姑未復舊以朝家爲東民之苦心何可一刻暫弛今聞通川之弊尤不禁憧憧令道伯以此傳敎遍問東郡諸倅皆以便民增戶除瘼蘇殘之策切勿囁嚅從實報來後狀聞今年癘疫亦多致傷恤窮周乏之政十分拔例無或現發於來頭潛往潛來之繡行事令廟堂一體嚴飭高城通川等布產邑上納之弊亦令廟堂草記稟處
정조 15년 · 강
備局以慶尙道京試官徐榮輔書啓覆啓
정조 15년 · 목
備邊司啓言慶尙道京試官徐榮輔書啓稟處事命下矣豐基順興兩邑還穀單代捧事則豐基之挽近還作者許以作錢至於順興其數夥然而單代之許以作錢一如豐基兩邑積痼之弊從此快蘇但念添耗便同債錢其息爲倍今雖除瘼日後之瘼安知不又如今日乎戶穀約略相當之後耗條之添剩者限五年自本縣報營自營報本司以爲量宜區處事定式分付見今兩邑發賣之錢此不必强爲裒益之資每當園幸之時應行凡節不使貽弊於小民故畿營之策應殊涉可悶兩邑發賣錢使該道臣主管送致於畿營恐似便好該邑盡分條必是巡統營穀不可不問其便否於道臣其間形止使之參量報來後稟處恐爲得宜榮川位太米之稱以防納加徵於民間事固已萬萬痛駭而榮川如此則外此諸邑之以防納爲弊民者難保必無分付該道另加査實報本司後稟處實合事宜忠州兩面中宣禧宮宗親府折受火田之陳廢白徵果如書啓則不可不趁卽矯捄分付本道査實報司後稟處似好營納大同米之爲痼瘼於水上船人此是必然之事旣聞之後豈可置之於莫可奈何之地與禁御兩將爛商便否請更爲稟處允之
정조 15년 · 강
備局以承旨李義鳳所啓覆啓
정조 15년 · 목
備邊司啓言承旨李義鳳所啓令廟堂稟處事命下矣永春淸風之還上停捧則秋獲方始開倉尙遠此時停捧非所可論淸風宮房火田三十結退捧之請分付道臣從實執災以報後稟處恐爲得宜身布純錢與參半等節已有特敎不必自廟堂更爲指揮此意請知委道臣允之
정조 15년 · 강
遣承旨詣受香諸處奉審摘奸
정조 15년 · 목
東南關王廟纛所節祭在明日也
정조 15년 · 강
詣思陵行酌獻禮
정조 15년 · 목
具戎服乘輿出永淸門明政門降輿乘駕轎出弘化門興仁之門駕至東關王廟敎曰當歷臨東廟軍兵則路上留住也詣廟內行再拜禮訖仍進發入晝停所幕次○敎曰喧聒之聲何如是乎禁喧郎廳前面作門哨官拿入敎曰駕臨野次事體自別則作門之內多入雜人喧譁特甚極爲駭然卽欲治罪而方以齋戒姑爲安徐各別惕念毌復如前又敎曰旣命前面作門哨官拿入則不爲區別混稱作門哨官西面作門哨官其將盡爲拿入乎仍敎曰亦爲拿入也敎曰不難之傳命如是未塋極爲駭然方以齋戒姑不處分而各別惕念善爲擧行也敎曰坡州牧使入侍坡州牧使李敏輔進前予曰以卿爲本牧者本欲幸永陵故也事勢相拘未遂初計早料如此則豈必以坡州差遣乎予方爲恨矣老人經夜勞頓得無憊乎敏輔曰臣感激恩私何敢言病乎予曰老夫人已携往否敏輔曰還甲婦女之隨往夫邑亦係罕有之事故將以來月間率去矣予曰農形何如邑弊亦有可言者乎敏輔曰農事霜降若遲則庶有餘望而邑弊無可達者矣○天明進發駕至思陵洞口○敎曰海平子孫祇迎人中儒生則具巾服進參於致祭也○至降輿所乘小輿入齋室敎曰自陵洞口至興仁之門捧上言○具翼善冠黲袍烏犀帶白皮靴乘輿詣紅箭門降輿就版位行四拜禮詣陵上奉審指陵上莎草曰何多枯損者乎陵司李儀亨曰比年播種而不甚茂盛矣還詣碑閣奉審敎曰碑役監董時大臣爲戶判而淨業院役事亦大臣監董乎注書李海淸曰兩次監董大臣皆爲之云矣詣丁字閣東階上行四拜禮就神位前三上香執酌獻酌大祝讀祝訖還就版位左議政蔡濟恭行亞獻禮昌城尉黃仁點行終獻禮訖復行四拜禮仍詣望燎位行望燎訖出紅箭門外乘輿○敎曰左相入對予曰淨業院役事本陵碑役卿皆監董今又隨駕參班事不偶然矣濟恭曰碑役時臣以戶判監董蒙加資又當淨業院役事又蒙輔國加階故上章辭懇先朝特察微諒代以錫馬之典加資則次堂爲之矣今日適又扈駕此陵臣亦不勝感幸于中矣予曰卿以首堂辭免加資時亞堂之加資者爲誰乎濟恭曰金漢耆爲之矣予曰還宮後非久召見卿退去也○還詣齋室○敎曰海平子孫參班人進前予曰此中宗孫爲誰乎前縣監鄭厚祚曰鄭禮和是矣予曰年幾何禮和曰今年二十二矣予曰姑未滿矣參班人中年最多行最尊者爲誰乎禮和曰鄭運耆是矣予曰此人屢爲篆字壯元者乎承旨洪仁浩曰然矣敎曰寧陽尉奉祀孫初仕調用礪良府院君後孫捜訪調用及本陵官陞六陵軍戶保施賞竝依丙辰年例爲之事分付寧陽孫年姑未滿云行且收用而事近欠實本陵官陞六之代以今日參班中年最多行最高者一人口傳擬入事分付命運耆曰汝於今日先行紅箭門謝恩仍爲入直追後入來肅謝也敎曰是日拜陵感舊之懷已不自勝而海平致祭特命於墓所設行汝輩愴幸之心當復如何玆製下七言四䪨律詩參班人中有前銜者皆爲賡進也仍命持御製往傳大臣與入侍承旨閣臣及祭班諸執事一體賡進揭板于齋室事分付○具戎服乘輿出齋室乘馬至晝停所降馬入幕次少頃乘駕轎還發入興仁之門由弘化門至明政門降轎乘輿入永淸門還內
정조 15년 · 강
遣承旨詣健元陵顯陵穆陵徽陵崇陵惠陵元陵奉審摘奸
정조 15년 · 강
遣承旨詣泰陵康陵懿陵奉審摘奸
정조 15년 · 강
以鄭運耆爲思陵參奉初仕也口傳也
정조 15년 · 강
召見下直守令于熙政堂
정조 15년 · 목
三陟府使金聖觀奏姓名予命退錦山郡守尹晦東奏姓名予曰年事何如晦東曰沓穀免歉田穀未免歉矣高原郡守金得海奏姓名予曰年事何如得海曰僅免歉荒矣予曰邑弊民瘼有何可達之事乎得海曰別無可達矣江西縣令李相璜奏姓名予曰年事何如相璜曰不無略干被災而大體言之不至凶歉矣新溪縣令黃基玉奏姓名予曰年事何如基玉曰沓穀稍可謂豐登矣龍仁縣令申昔奏姓名予曰邑弊民瘼或有陳達之事乎昔曰別無可奏之事矣
정조 15년 · 강
命訓鍊大將趙心泰越俸三等別將任屹畿沿充軍承旨洪仁浩遞差
정조 15년 · 목
敎曰行陣異於班行雖將臣軍卒外多率陪隸猶不可況領軍將領乎昨曉松溪橋駐蹕先以別隊馬兵馳赴晝停所信地也該別將使牽馬控馬又使兩隸挾馬戛過於駕前事之無嚴莫甚於此及其考箭記名命下之後該大將宜卽草記於政院言送於宣傳官汰其職代其領而今至經宿尙無一言將臣之稽忽若此其將領之憒憒不識高厚卽次第事也訓鍊大將趙心泰爲先越俸三等該別將任屹畿沿充軍此後陣上自將臣以下更或有徒隸之不具象毛軍服而帶去若文士班列者令廟堂三司隨現糾劾事嚴飭衛內凡事軍士房承旨無不主管而今番擧行生疏莫甚甚至任屹事亦不卽出言申飭當該承旨洪仁浩遞差信傳宣傳官汰去
정조 15년 · 강
命明日由逌瞻門展拜景慕宮
정조 15년 · 목
敎曰明日當由逌瞻門展拜景慕宮該房知悉
정조 15년 · 강
命大院君墓所遣官行祭獻官承旨爲之
정조 15년 · 목
敎曰大院君墓所距晝停幕次十里內依丙辰年例遣官行祭獻官承旨爲之日子擇吉祭文當親撰此意下諭于畿伯使之措備又敎曰昨日駕過處十里內如有丙辰年駕過時致祭處令該曹問于該邑草記
정조 15년 · 강
遞承旨林濟遠李東顯李義鳳以尹㬦李義弼李思祚沈晉賢爲承旨
정조 15년 · 목
敎曰右副承旨同副承旨皆憊矣與奉命在外承旨許遞前望單子入之待下批牌招察任
정조 15년 · 강
拿處宣傳官鄭學耕
정조 15년 · 목
政院啓言幸行日記過人趁不提稟事極駭然當該宣傳官所當重勘而本院請推外無他罰何以爲之敎以宣傳官拿處記過人竝分揀
정조 15년 · 강
命拯活人論賞詳査啓聞後稟處
정조 15년 · 목
兵曹啓言龍山江居民盧福麟等上言令該曹稟處事命下矣觀此辭緣村里戶爲六十口爲四百而今年七月驟雨暴下大水掩至一村將不免渰死沙村居宋大成載船濟活且給糧米云果如籲辭誠爲可嘉而以民訴有難憑信令京兆詳査啓聞後請稟處允之又啓言義州居閑良金呂澄等上言令該曹稟處事命下矣觀此辭緣則古津鴨綠江合流或接古津江下流島而去庚戌六月大雨暴霔兩江大漲風濤大作數百餘戶俱在水中閑良金炫弘等十二人挺身奔入於風波中拯活五十餘名所拯人命若是的實則巡營尙不登聞者必有所據請令本道査實狀聞後稟處允之
정조 15년 · 강
忠淸監司朴宗岳上疏請軍布代納賜批
정조 15년 · 목
疏略曰湖西土脊而民貧邑殘而財匱百瘼指不勝屈而顧今四次大水兼以風損諸災沓農有名無實田農未免大歉其中木花初不成顆終又腐傷若使殘民貿納軍布則殆同龜背括毛其勢必至散四而後已故洪州等邑砲布及軍布皆以純錢淸州等邑砲保以參半軍布以純錢狀請矣伏蒙判下砲保軍布皆令參半一視軍民挾纊之恩解懸之德出尋常萬萬猗歟盛哉砲保一事固不敢煩瀆而各樣軍布若不得準請則是視孺子之入井而不知救也俯加諒察特賜處分批以疏中代錢事可見民情之切急而當初廟堂之持難特以兵曹兩營事勢之難處亦有關於軍政也到今卿言又如是申複則民情爲重餘不暇較計特依所請許施雖一邑一面之中如有此疆彼界之別豈可拘於疏批不念京外相濟之義乎卿其幷須知悉從便闊狹以副爲民情爲軍政之本意
정조 15년 · 목
具翼善冠袞龍袍乘輿由逌瞻門詣景慕宮降輿入齋室少頃詣版位行再拜禮仍奉審訖乘輿由逌瞻門還內
정조 15년 · 강
命御眞圖寫時諸臣入瞻
정조 15년 · 목
奎章閣啓言御眞圖寫時諸臣有入瞻奉審之禮而謹考各年前例則肅廟癸巳草本奉審前一日自政院抄啓矣今番則何以爲之敎以儀文務從省約明日草本圖寫兼行上綃始役而入瞻諸臣抄啓之式古今異宜今番則草本入瞻時原任大臣閣臣宗親儀賓政府西壁六曹長官爲之正本卽陪安於所重處之本也儀文不可草草時原任大臣閣臣宗親儀賓文蔭正卿以上武臣將臣玉堂入參事分付也
정조 15년 · 강
遞承旨沈晉賢以洪義浩代之
정조 15년 · 목
敎曰同副承旨許遞前望單子入之待下批牌招察任
정조 15년 · 강
命擊錚人鄭太乙捧供論理回啓
정조 15년 · 목
京畿監司徐鼎修以擊錚罪人鄭太乙捧供馳啓敎以今番內侍奴婢査正之擧出於爲小民救痼瘼之苦心若以此事爲一分爲弊之端其爲不當侵漁而侵漁誠如所供是豈辛勤之本意乎今番幸行畿邑地方擊錚判下只是此上言一度則其爲抱冤或因切至而然京兆帳籍及卿曹上奴婢案詳査其外家姓字誰某爲先論理回啓待判下將此判辭分付道伯嚴明決處俾無一夫呼冤之弊
정조 15년 · 목
全羅監司鄭民始以司諫尹行履上來時給馬有旨稽滯事馳啓敎以可知其非在外稱在外令該府拿問嚴處
정조 15년 · 강
放安橚鄭學耕洪栒
정조 15년 · 목
因囚單子敎以付過放送
정조 15년 · 강
命殿牌作變人刻期捉納
정조 15년 · 목
忠淸監司朴宗岳以稷山縣殿牌作變罪人嚴飭譏捕縣監李儒修不能檢飭之罪所當仰請而因此事勿罷旣載法典今姑安徐殿牌奉安令該曹稟處馳啓敎以如非刑不酷政不刻雖以本邑孔道悍頑之俗寧有如許之事乎治蜀宜嚴不宜寬而嚴亦有許多般則不知制俗之時措必有先自所失故以致奸民之作奸似此守令何拘法典欲以見失本律勘處而猶慮頑俗之因此不戢姑不處分此狀啓還下送使之刻期捉納限內未尋得則依例改造事回諭
정조 15년 · 강
判下刑曹擊錚人原情草記
정조 15년 · 목
該曹啓言擊錚人李之權原情勿施其罪狀請考律重勘敎以本事則至重亦甚久遠豈可以鳴冤之說執爲徵信之公證遽論於其伸其否乎況稱外孫呼籲尤有間於他人之建白設有故相金構諸人之所奏到今不可以原情有所容議以此意嚴飭分付退送又啓言擊錚人姜銀根所供請上裁敎以嚴飭道伯斯速決給俾無更訴之弊又啓言擊錚人崔德秀所供請上裁敎以旣有營題云爾則不可歸之不然然則身爲山在官不卽以其法決處致煩上聽如許訟官將焉用之況近來山訟事申飭何如則尤焉敢乃爾無論此直彼屈嚴飭該倅關到當刻內如法決訟而兩隻中當屈者復有頑拒之習當該地方官拿致營門從重決杖後狀聞事嚴飭行會
정조 15년 · 강
命拯活人盧福麟等褒奬之擧考例稟處
정조 15년 · 목
漢城府啓言沙村里民盧福麟等之拯活人命誠爲嘉尙其在激勸之道合有褒奬之擧請令該曹考例稟處允之
정조 15년 · 강
獻納李庚運陳啓請諸臺宥還亟寢禁疏賜批
정조 15년 · 목
陳啓以爲向來諸臺幷竄有非聖世優容之意聽聞所及莫不憂歎請幷下宥還之命章疏捧納責在承宣而一自傳敎以後各門守將專事阻搪所見駭然請亟寢門將禁疏之命批以諸臺竄配之擧是豈特可已而不可已者名以臺閣名以聯箚其爲不誠近於不敬減一等之典在諸臺可謂寬典之寬典焉敢以爲日稍久謂可開口覘試如是爲說無難者爾之事已萬萬未安況竄配者若有徑放之擧則幾百年臺風將至掃地是可忍乎今番處分非止於本事之當言不當言而已所惜者臺閣之稱也聯箚之體也則爾之發啓極爲駭然爲先從重推考門將事誠有是也大非設禁之本意堂堂言事之疏章爲門將所阻搪豈有如許事體乎此兵曹堂上不能申飭之致近日入直堂上推考此乃事體之扶植處欲扶植禁令之緊守處欲緊守之意也若或因此飭敎幷與禁令條件一毫解弛則騎堂之重勘門將之當律斷不饒貸幷以此意嚴飭也
정조 15년 · 강
命訓局文書姑爲循例下批
정조 15년 · 목
訓鍊都監以軍兵犒饋磨鍊啓敎以具敍五之牽馬事棍汰未幾任屹牽猶不足使兩隸扶軸莫重飭令不可行於所謂訓局乎此豈屹之罪卽卿之罪也卿以特界超遷之將臣若能事事修明節節嚴束則莫重飭令豈患不及於幺麼一將領乎卿之紀律可謂一擧反三非不知越俸薄勘之近於太寬欲觀前頭卿營奏御文書姑爲循例下批矣
정조 15년 · 강
召見御眞監董諸臣于書香閣左議政蔡濟恭奎章閣提學吳載純徐浩修檢校直提學朴祐源原任直提學金憙徐鼎修鄭東浚檢校直閣李晚秀原任待敎尹行恁直閣徐榮輔尙衣提調鄭昌順
정조 15년 · 목
予敎濟恭曰先朝癸巳御容圖寫時卿旣入參今番卿又總察事不偶然矣其時先朝待卿如家人父子卿能記有否濟恭曰臣何敢忘乎予曰今番之不設都監蓋出於不欲張大之意而更思之後來亦當有此等事矣予於今番不爲重其事則後來之人將無以取則故稍尊事面聊以示法於來後矣予曰今日上綃則更費幾日可以訖工耶上綃之後卽爲設彩又卽後禙粧軸則不過一兩日似可完成然則初七日標題書寫優可爲之也濟恭曰然矣濟恭曰今番御眞服色當從先朝何年例乎予曰先朝寶齡五十歲御眞始具冕服予則今年姑未及先朝冕服之歲以絳紗袍爲之好矣仍命諸大臣仰瞻予曰大臣先爲奉審後各陳所見入參諸臣三人式以次入瞻也濟恭曰遠瞻勝於近瞻若欲一毛一髮上仔細仰看則反有離眞之慮矣仍擧手指簇子本油紙本曰此本尤洽好矣予曰予見亦如此大抵出草幾十許次堇得此本而至於東邊本則爲示卿等今朝草草圖寫故尤不滿意矣領敦寧洪樂性曰臣意則簇子本爲十分寫盡而玉色設彩或似過白若少加潤色則庶幾無欠矣予曰予之色澤一日屢變纔起寢時異纔冠櫛時異朝時與晚時異晚時與夕時異殆無以的從故予於李命基不能善交者此而實慮此人之手終不得眞本矣此本偶然稍勝矣予曰予意與左相合油紙本實勝於簇子本而諸臣之意不一李命基金弘道進前也予曰汝輩之見則云何命基曰小臣則自初以油紙本爲勝矣弘道曰臣意則以東邊草本參互於簇子本上綃恐好矣予曰圖寫之法先觀阿睹予顏予雖不自見而西邊油紙本阿睹之有精彩爲諸本之最何可曰不若油紙本乎且東邊油紙本本是草草尤不宜比論矣浩修曰諸臣之自楹下仰瞻者亦無不以簇子本爲好矣今將上綃當以何本爲定乎予曰然則以簇子本上綃而施彩後禙等事趁速擧行使於初二日完成也予曰標題書寫日則諸臣入參當用黑團領矣予曰瑞葱臺試所承旨先爲進去乘輿出書香閣詣瑞葱臺試射入格武士頒賞訖還內
정조 15년 · 강
命御眞服色以絳紗袍圖寫
정조 15년 · 강
重推兵曹判書吳載純罷承旨洪仁浩職
정조 15년 · 목
敎曰記過拿入卽一軍中之刑政也記過於甲者拿入則乙者大是做錯雖因棼聒之中且値入幕次之時未及提稟而然事未前有有關後弊大扺晝停所作門不能禁飭卽先諸郞廳鄭觀輝之罪以觀輝指名記過之後拿入則以駕後隨詣之李冕膺爲之而自上未及照察自下亦不能提奏今已多日該房該曹無一言警咳當該兵曹判書吳載純從重推考當該承旨洪仁浩罷職且以宣傳官言之指名來奏者卽鄭學耕而因安橚帳外傳命擧行未免相左學耕之從後覺得仍爲䌤綘亦極駭然令該府拿問嚴處
정조 15년 · 강
遞承旨徐龍輔李義弼李思祚以申耆李晩秀爲承旨
정조 15년 · 목
敎曰左承旨許遞與未差之代前望單子入之待下批牌招察任又敎曰書啓與別單自有體段則別無所失而無端引咎仍請惶恐待罪於頭辭政院之捧入極爲駭然若此則當以勿待罪下批乎當該承旨遞差原別單還給使之改修正以入
정조 15년 · 강
命洪州麟蹄之代各別擇差
정조 15년 · 목
敎曰洪州難治麟蹄殘弊兩邑守令之代幷令今日政各別擇差待下批當日辭朝
정조 15년 · 강
重推平安監司洪良浩推黃海監司李敬一
정조 15년 · 목
因平安都事金方行民弊別單敎以諸條竝令廟堂論理草記稟處其中鐵山宣川郭山定州等被災處前此飭諭不啻申勤則爲道伯者必當十分對揚而觀此別單惠猶有未遍之歎民猶有未聞之慮勢將從近發遣繡行考其勤慢而道伯則緩忽之責宜有警飭當該道臣從重推考民庫之弊尙不釐正雖非此道臣之罪其設旣登於別單此在廟堂拔例蘇捄之如何而宣沙西林老江等鎭還弊方待狀聞處分其中彌島還事爲先依所請施行事分付順安忠壯等衛徵貢事年前忠翊等衛定式蠲貢之後此輩以名色之稍異雖不一例免貢非功臣非死節人之後而毒被不干之侵漁寧不矜悶戊寅詳定外更勿擧論之意嚴飭該道大同驛奴婢推刷事特令退限一式年事分付○黃海監司李敬一以雹災諸邑民戶還布蕩減及停退數爻馳啓敎以前此以備預之意俵災一款申明下敎則觀此都事別單以給災之歸於田主爲說此三南諸道之所不爲本道何如是相左乎當該道臣推考其委折卽爲據實狀聞事令廟堂嚴飭
정조 15년 · 강
判下黃海都事柳星漢別單
정조 15년 · 목
因黃海都事柳星漢民弊別單敎以諸條令廟堂草記稟處其中可以問于都事者詳問回啓沿海邑均廳稅事船破箭缺而不頉盆潰鹽無而責徵云者是豈先朝爲生民制法之聖意乎嚴飭道伯舊退者斯速頉給新造者亦卽加現雖一夫一氓若有如前白徵之弊則道伯守令難免重勘以此嚴飭屯田濫總之弊日前自有申飭雖於今年之後年年永以爲式不當濫徵而濫徵處邑倅卽報巡營自巡營嚴加操切事分付該道黃口白骨簽丁之弊飭令何如則疊役依舊者其可曰國有法綱乎從當別遣繡衣更考勤慢及今簽丁之時無或犯科事一體嚴飭該道癘疫邑報遺漏事守令事萬萬駭然監司之不審尤爲駭然前此以報營之數少屢下飭敎則徵役於死亡之類云者是豈成說乎卽令海伯拔例嚴査首實狀聞更或以無乎報來則當以此都事差定繡衣査出見漏民人掩置守令當別樣處分亦以此嚴飭俵災事歸於田主云者極甚無謂雖已別下飭諭而更令道伯往復三南伯一例擧行無或有不均之弊海州谷山兩邑守令數遞事誠如兩道都事之論列分付銓曹限十考勿許遷轉俾邑民得以息肩
정조 15년 · 강
有政吏曹判書金文淳參議沈煥之進
정조 15년 · 목
敎曰政官牌招開政○以成德雨爲副校理李昌會爲洪州牧使朴宗福爲麟蹄縣監
정조 15년 · 강
奉朝賀鄭存謙疏陳山訟冤狀賜批
정조 15년 · 목
疏略曰臣之父母墳山在於楊州已滿五十年今者李廷岳以禁渠繼葬謂之威勢廣占猝然上達天聽渠有訟卞之心則五十年之間何往而不卞忽於今日有此擧乎今者上言變幻臣父入葬之年壬戌改以丙子奏御文字若是無忌臣竊痛之臣於占山之初靑龍脊上有古冢故問于村人則以爲李哥之山數十年來無子孫之來看今又半百年一不見上墓洞隣所共知渠山之荒廢已自臣未占之前而今忽歸咎於臣家之養松安有局內謂有荒廢之古冢不爲養木之理哉緣臣不孝蹈籍凌蔑之辱至及泉壤只恨支離不死遭此橫逆宜卽悉暴情私以侯處分而神昏氣短辭不接續今纔略陳事實伏乞下此章於該道如有差爽重勘臣罪批以大臣先山體貌自別可東可西之訟理宜有十分致詳以存敬禮之義況彼隻所言萬萬無理又況年條之誣罔事實之加鑿可謂節節駭惡今番上言一幷付之各房承旨抄啓務令精抄無或濫雜而及其抄啓也循例踏下之故只聞山訟幾度推恩幾度壓良幾度而已若早知卿家此事之入於下該曹秩豈或啓下乎狀者令山在官各別重繩仍令道伯狀聞卿須安心仍命遣史官傳諭
정조 15년 · 강
遣承旨諸宗廟景慕宮奉審摘奸
정조 15년 · 강
召見黃海都事柳星漢于誠正閣
정조 15년 · 목
復命也○予曰道內農形何如耶星漢曰沓穀免歉而田穀大不如畓矣予曰木綿何如星漢曰未免歉荒而長連信川載寧鳳山四邑稍勝矣予曰觀於書啓道內綿荒之無前可以推知言念民事豈勝悶慮書啓中諸般弊瘼豈獨海西爲然都事所見可謂見牛未見羊以木花一事言之三南諸道莫不如此全羅慶尙兩道山郡邑則纔今參半代捧而至於忠淸道則初以爲支離矣道臣旣爲狀啓又爲陳疏故有闊狹之擧大扺朝家一視之澤宜乎無遠不屆無微不照而禁御兩營所納軍布非不關重鄕軍立番不過二朔則其間以錢代給別無不可第兵曹所納騎步兵布訓局所納砲保莫非經用緊關者也一幷純錢之請廟堂之準請有不可知四邑外或有分數可捧之處耶星漢曰四邑則雖謂稍實而此外邑似難以本色盡捧矣予曰必以納米事言之三南民切苦之弊莫此爲甚朝家視八道之民豈有厚於此而薄於彼乎如三南七山之險海安興之險洋不避風浪千里船運之際其爲切矜之狀已無可言慶尙道則有漕倉而忠淸全羅則京江船載運故船人及民人實有難支之弊至於營納之際其高中之弊不可勝言年前不無矯革而生民莫大之弊營納爲甚予之一副苦心在於必革而乃已以海西之民視三南之民切可矜者非三南乎然今以民弊旣已登聞之後豈無闊狹之道書啓所論非不詳矣而又欲詳聞使之入侍矣
정조 15년 · 강
召見大臣閣臣于書香閣左議政蔡濟恭奎章閣提學徐浩修檢校直提學朴祐源檢校直閣李晚秀直閣徐榮輔
정조 15년 · 목
濟恭曰海西都事書啓中諸條所陳太涉煩屑若欲施行則便是更張之事炮保之純錢云者尤不成說臣意則置之好矣予敎戶曹郞廳鄭華淳曰絳紗袍一本欲爲奉置於景慕宮齋室挾室似不無太狹之慮爾於明日躬往看審善爲變通濟恭曰今番御眞粧簇尺度依辛丑本爲之何如予曰依爲之濟恭曰先朝戊辰儀軌衣香芙蓉香皆入盛甲囊而宙合樓所奉樻中只用紙褁自今定用甲囊好矣予曰依爲之當自內製下矣濟恭曰樻子護匣才己內下此則不必更請而宙合樓所奉長樻外褁用以單栿與先朝戊辰儀軌不同矣今番用以畵栿何如予曰依爲之當自內製下矣濟恭曰標題規式當依辛丑本奉行而書寫官臨時稟定標題草圖書書入啓下何如予曰依爲之濟恭曰今番御眞將於宙合樓同爲奉安而儀仗依筵敎雖不新備自書香閣奉詣時請出以用何如予曰依爲之濟恭曰各年儀軌中影幀奉安時皆用輦輿矣今番輦輿似不可不新備故敢達矣予曰姑置之也承旨徐邁修曰同罪未敍人隨卽提稟事曾有定式矣前承旨李義弼旣蒙敍而前承旨金履翼李勉兢俱是同罪之人敢達矣予曰幷敍用
정조 15년 · 목
敎曰近來臺臣僅得復舊例詣臺則爲注書者反爲迎擊之計臺臣則待漏入來而注書則必於日昃之後始乃修謄具書送於堂上如是之際承批每在侵暮臺廳之留門待罪幾乎無日不爲若使臺閣有十度數十度新啓則注書之遲滯尙可說也前啓之謄本何故故爲執置所爲極爲駭然當該注書汰去此後復有遲滯之弊臺臣隨卽論責事令兩司知悉以懲新進怠緩之習
정조 15년 · 목
因牌招啓辭敎以實故勢難供劇云許遞
정조 15년 · 강
命癘疫死亡人還布幷勿徵
정조 15년 · 목
江原監司尹師國以癘疫死亡開錄馳啓敎以昨日海西都事別單觀之足可反三前此以癘疫方痛死亡等人名數爻不以實狀聞申飭何如原狀之還下送亦屢矣當入不入之狀又登於奉使之臣探瘼之啓朝令之下諸道擧行極爲駭然海西則道伯雖已問備他道安知不然若有當入不入身已死而白地收布者徵還者一一査櫛生前還與布特幷勿徵守令之以漏報自首者論罪勿論終不加報致有白徵之弊者自巡營各別詳査狀聞論勘以爲懲一之地近聞嶺東諸郡秋後頗熾甚云誠如傳說尤宜採察處此狀啓還下送使之嚴飭邑宰從實報來後狀聞事分付
정조 15년 · 강
重推吏曹判書金文淳參議沈煥之
정조 15년 · 목
因承旨有闕政事啓稟敎以當日爲之欲觀之姑一任之幸於昨政僅通禮議而泮長猶留窠難愼太過徒傷事體若待望重山斗櫬似於古之兼大司成者則求之通朝抑有之乎古儒亦今儒大司成獨不可以今之當品中差出乎向來階梯定式之命特不過稍存器使之意也成命已久還作權減之窠者銓曹事極爲駭然當該堂上幷從重推考
정조 15년 · 목
吏批啓言大司成擬望之人乏少請監司幷擬敎以雖非監司豈無可擬之人乎旣有朝下飭敎則但當以當品中擬入此啓辭勿施○以金方行爲承旨金熙采爲校理金方行爲大司成
정조 15년 · 강
命吏曹判書越捧一等
정조 15년 · 강
司直金履素李祖源上疏請往省先壠幷賜批許之
정조 15년 · 강
命前司諫尹行履分揀別將任屹仁川府充軍時囚宋東胤等議處姜碩璜令該營治罪
정조 15년 · 목
義禁府啓言前司諫尹行履下往公州尙未上來請拿來敎以然則分揀又啓言別將任屹仁川府充軍請押送允之又啓言參禮前察訪宋東胤原情泛稱遲晚請刑推得情敎以除刑推議處又啓言連原前察訪李斌原情泛稱遲晚所當請刑而年今七十法不當請刑請上裁敎以除刑推議處又啓言宣傳官鄭學耕原情泛稱遲晚所當請刑而曾經宣傳官請除刑推議處允之又啓言哨官姜碩璜原情泛稱遲晚請刑推得情敎以令該營治罪
정조 15년 · 강
判下漢城府上言人草記
정조 15년 · 목
該府啓言南部居成烈上言辭緣極涉猥越勿施之意請分付道臣敎以大哉聖人之敎有以仰及骨之澤況引思陵封陵後已例定界出給之命在於追封溫陵之後則常漢之奪葬不但可駭雖以陵官言之使厥冢樹木滿塋草根纏骨者是豈奉聖敎遵朝令之意厥冢卽本陵本家外孫而六代葬地皆有冠冕者則尤異於泛泛之人雖在泛泛民冢昔我顯廟朝於寧陵火巢猶勿令平夷朝家亦仰述故事日前顯隆園禁標內人冢禁伐等事各付之冢主意謂朝家本意有司之臣亦或領會矣觀此回啓萬萬不然滿塋之樹木猶勿論旣見草根纏繞之說而亦有先朝定界之下敎則雖不敢直許禁伐宛轉論理何患無其辭而反以猥越防啓此回啓若以前例板循例踏下則愼氏成氏之墳塋任生草樹之根纏亘而莫之禁乎然則反不如使之掘移之爲無弊矣卽令道伯別定親裨詳細摘奸後狀聞事分付又啓言京居幼學李廷岳上言令山在官親審尺量後明覈定界之意請分付敎以大臣墳山事體自別大臣先山之葬用恰滿五十年則曰以三十年者已萬萬無狀渠之用山誠如渠說爲八十年則不禁於大臣用山之初今欲荷杖於半百年之後者尤爲不成說之端渠於先山眞有誠心禁護之意則何去而今始鳴冤乎論以私義則爲人子孫於祖先葬地不能禁護而保有使他人任其入葬論以公體則初若無主之山大臣之用之固當耳設有切逼之端但當以其實鳴冤而已焉敢以沒捉無形之說如是侵逼乎且聞多發無賴漢亂䂨丘木云由前由後不可但以訟理曲直言嚴飭該道各別親執詳査拔例痛治後形止狀聞事分付又啓言天安居幼學李行純上言一邊之言難以取信請分付道臣詳査決處敎以山在官從公決給俾無更訴之弊
정조 15년 · 강
刑曹以擊錚人鄭太乙呼冤論理覆啓
정조 15년 · 목
該曹啓言擊錚人鄭太乙帳籍來歷如此致有此呼冤之擧當該守令作奸色吏所當論勘而旣有爲先論理回啓之命請上裁敎以勿論如此如彼非許哥之外孫帳籍奴案可爲左契況子冒母姓元非可疑不當侵徵而侵徵推此可知今番査正之擧出於爲民捄弊之至誠若心則觀於此一事可以反三諸道擧行安知無因此反致繹騷乎然則朝家不免欺吾民寧不瞿然爲先以此事付之該道伯詳査狀聞諸道良中卽令廟堂枚擧此意行會或有似此橫侵之類封啓前隨卽頉下若於封啓後有疏漏之弊守令重勘道伯論責竝當斷不可已此意竝以措辭嚴飭
정조 15년 · 강
御誠正閣行閣臣子弟應製
정조 15년 · 목
以引兵出故道喜見秦地山川爲詩題見大人賦飄飄有凌雲氣爲賦題文王世子爲義題○予命徐耕輔製詩與義鄭修容製賦與義各頒紙筆○予命都承旨徐邁修曰與徐耕輔爲嫌則勿詣同所嚴防內外毋得往來而儒生勿爲時限惟意製進也予曰南兵使狀啓中有鹿茸引等之語自內局何爲而有引等之擧乎試事畢後承旨出去招致醫官詳問以奏也予曰向來緣何誤着至此乎然而在承宣則可謂快捷矣左副承旨李集斗曰臣有妄錯之罪而儒生事亦非異事道伯裁減聖廟祭品將至素祭之境則爲儒生者安得嘿嘿而已乎○命宣饌閣臣承史及儒生訖內閣提學吳載純檢校直閣李晚秀各捧試券以進親考以下○敎曰法自近密始其在信王言之道當踐初言而監試初試閣臣子弟入格者只二人今日召見前席使之應製詩若文矣詩三上義三中幼學徐耕輔燭刻佳作心畵如外貌可謂國之瑞物家之肖孫特賜紙二卷賦三下義三下幼學鄭修容眞實可喜文亦如之特賜紙一卷自此大臣閣臣卿宰侍從家子若弟皆如是能文而能筆下此疏逖之蹤自當觀感砥礪此所以大學敎人之法也近日筵臣多以面試爲請尙今靳持者蓋有別般商量而然設或今秋有一二倖占者趁會圍做工於三餘則首尾六七朔當有刮目豹變之美豈非兩便之擧乎萬一更希僥倖依舊懶惰有干科於來春學禮講抽栍代製之時則予居君師之位誠爲多士瞿然爲其爲父兄者亦馬逭不敎之責乎以此傳敎令廟堂謄宣中外如外方之未聞朝令而上來干科者是何異於欺民乎此則在道伯之飭守令守令之飭家長之如何能者固哿矣不及者督令做工期於成就事分付
정조 15년 · 강
命照訖學禮講受敎節目頒示中外
정조 15년 · 목
敎曰先朝丁亥年有照訖講申明之受敎今番始奉考而且聞之則每式年講所依例以受敎書榜揭奉云而多士則初不知有此受敎此有司之責也況前期一朔開講旣是法典則近來之設場臨時捧講亦越法之一端令廟堂取考受敎及原節目參以今式精書一通頒示中外仍令載之禮曹科擧事目會試前學禮講節目亦依此淘洗一體頒示事言于廟堂
정조 15년 · 강
命尹永僖金羲淳令該府査問以啓